

**Daginstitutionernes Lands-Organisation, DLO**

Høffdingsvej 34, 2500 Valby

Tlf. 70275520 \* dlo@dlo.dk \* [www.dlo.dk](http://www.dlo.dk)

Valby, den 19. august 2024

**Svar på høring over udkast til ny bekendtgørelse og vejledning om opgørelse af normeringer i privatinstitutioner**

DLO takker for muligheden for at afgive høringssvar til ovenstående. DLO ønsker indledningsvist at erindre om, at private daginstitutioner er populære tilvalg blandt børnefamilier over hele landet og en vigtig komponent i muliggørelsen af et effektivt arbejdsmarked, især i mindre tæt befolkede områder, og muliggør bosætning af børnefamilier i landdistrikterne. Samtidig har private daginstitutioner en klar forståelse af, at tilstrækkeligt voksennærvær i børnehøjde har afgørende betydning for fortsat tilstrømning til institutionen og dermed fortsat drift.

DLO håber derfor, at ministeren vil beslutte en udformning af normeringskravet, som de private daginstitutioner kan efterleve, og at ministeren vil sikre en rimelig tilskudsfordeling, så der også fremover kan være private daginstitutioner i Danmark.

*DLO skal samlet set anbefale, at der udarbejdes en langt mindre detaljeret målemodel for overholdelse af normeringskrav, som gør kravet sammenligneligt med kommunale institutioner.*

*DLO foreslår, at der udarbejdes en model, som er overkommelig for en lille institution at overholde i forhold til administrativ kompleksitet og omfang, og at institutionerne kompenseres for den ekstra administrative opgave med normeringsopgørelser. DLO foreslår, at den vedtagne model afspejler private daginstitutioners muligheder for at levere en procentvis højere tilstedeværelse på stuen ud fra en i udgangspunktet lavere lønsum. DLO bidrager gerne til en sådan model.*

*DLO anbefaler endvidere, at der nedsættes en arbejdsgruppe under ministeriet med deltagelse af relevante organisationer med viden og bred erfaring fra private daginstitutioner, der skal se på, hvordan børn i private daginstitutioners kan få samme økonomiske grundlag som børn i kommunale institutioner for institutionsdriften og levering af normeringskravet målt på lønsum.*

DLO har deltaget i ministeriets arbejdsgruppe om udformning af bekendtgørelsen. DLO har i denne sammenhæng og i særskilt brev til Børne- og Undervisningsminister Mattias Tesfaye gjort opmærksom på en række grundlæggende problemer med kravets udformning, som fortsat bekymrer:

* ***Problem: Høringsforslaget stillet objektivt strengere krav til privatinstitutioner.***
* ***Løsning: Der bør være reel balancering så kravet er mere lige på tværs af driftsformer.***

DLO har både i arbejdsgruppen og overfor ministeren fremhævet, at kravet til private daginstitutioner er udformet på institutionsniveau, hvilket er et objektivt strengere krav end kravet til kommunale institutioner, der måles på et kommunalt gennemsnit. Det koster ganske enkelt flere lønkroner at sikre overholdelse af et detaljeret lønsumskrav målt på en mindre enhed med mange mulige uforudsete hændelser både angående ansattes sygdom, barsel, svingende børnetal mv., end på gennemsnittet af langt flere enheder.

Ministeren har overfor DLO svaret, at kravet på institutionsniveau skyldes, at de private institutioner ikke indgår i den kommunale forsyning. DLO har dog ikke problematiseret den åbenlyse juridiske nødvendighed, at kravet til privat institutioner sker på institutionsniveau, men peget på, at kravet dermed skal gøres tilsvarende mindre detaljeret, for at skabe en balance til kravet til et kommunalt gennemsnit. Denne balanceøvelse ses ikke lykkedes i udkast til bekendtgørelse.

DLO anbefaler derfor, at der sker en reel balancering af kravet til private og kommunale institutioner, så kravet til private institutioner for at modsvare de langt mindre måleenheder tilsvarende gøres mindre detaljeret i sin udformning. Ideelt bør krav til private daginstitutioner afspejle private daginstitutioners muligheder for at levere en højere tilstedeværelse på stuen (nettonormering) ved reduktion af administrative opgaver.

* ***Problem: Uproportionel administrativ byrde uden kompensation***
* ***Løsning: beregningsmodellen simplificeres, så også små private institutioner kan anvende den.***

I forhold til kravets detaljeringsgrad skal DLO videre bemærke, at den administrative byrde ved at opgøre lønudgifter efter en række forskellige procentsatser og efter ansættelsesmåneder på året samt efter børnetallet, der typisk svinger for hver måned, er langt større for den enkelte private institution, end den tilsvarende indsats på kommunalt niveau, hvor langt størstedelen af de krævede data kan trækkes fra centrale databaser.

Dette står igen i kontrast til, at kommunerne er blevet kompenseret økonomisk for den øgede administrative byrde i forbindelse med normeringsopgørelse, en opgørelsesopgave som i øvrigt er kraftigt reduceret ved seneste lovændring (afskaffelse af opgørelse på institutionsniveau) som følge af regeringens ønske om regelforenkling. Private daginstitutioner har derimod for de langt mere krævende opgørelser modtaget 0 kr. i øget tilskud.

For en god ordens skyld bemærkes, at en stigning i administrationstilskud som følge af eventuel stigning i driftstilskud i forbindelse med lovkravet om minimumsnormeringer typisk angår nominelt få kroner pr. barn.

Alene beregningsmodellens store kompleksitet medfører en betydelig risiko for, at især mindre institutioner ikke har ressourcer inden for administrationsstilskuddet, har ressourcer til at få tilkøbe sig kompetencer til at opstille korrekte beregninger. Igen henledes opmærksomheden på, at der er tale om beregninger, som angår lovkrav og dermed institutionens fortsatte godkendelse og drift.

* ***Problem: driftstilskud pr. barn i dagtilbud er ikke det samme på tværs af driftsform og muligheden for at levere samme normering målt på bruttolønsum er derfor ikke ens.***
* ***Løsning: Dagtilbudslovens tilskudsregler ændres, så børn i alle dagtilbud stilles lige i forhold til økonomisk driftsgrundlag. Dertil sikres ligestilling ift. kompensation for den ekstra administrative opgave med normeringsopgørelser.***

DLO har i arbejdsgruppen og overfor ministeren anført, at selv et mindre detaljeret og i for hold til kommunale institutioner mere sammenligneligt normeringskrav ville være vanskeligt for private daginstitutioner at opfylde. Det skyldes blandt andet, at vuggestuebørn i private daginstitutioner får et tilskud, som ikke er beregnet på et sammenligneligt pasningstilbud i kommunen, nemlig en kommunal vuggestueplads. Driftstilskuddet til børn i private vuggestuer er således i mindst 20 kommuner over 1000 kr. mindre pr måned, end hvis forældrene havde valgt en kommunal vuggestueplads.

DLO savner i øvrigt en nærmere forklaring af, hvordan forældres valg af en privat vuggestueplads fremfor en kommunal vuggestueplads kunne være udgiftsdrivende, hvis det offentlige tilskud til begge typer plads var den samme.

Dertil er der usikkerhed om størrelsen af støttepædagogudgifter, der fratrækkes tilskud pr. barn i privat daginstitutioner (vuggestue og børnehave), samt hvorvidt alle udgifter til kommunale dagtilbud indgår i beregning af driftstilskud. Privatinstitutioner får således ikke et driftstilskud, der afspejler kommunens udgifter til minimumsnormeringer i sammenlignelige kommunale og selvejende mv. daginstitutioner.

DLO gør opmærksom på, at private daginstitutioners manglende offentlige tilskud pr. barn og objektivt strengere lovkrav til normeringer ikke kan løses ved forhøjet forældrebetaling. Det hænger sammen med, at alle dagtilbud fordrer brugerbetaling fra forældrene, og private dagtilbud kan mange steder og især i landdistrikterne ikke drives med en forældrebetaling over den kommunale takst.

* ***Problem: den foreslåede model til at opgøre støttepædagogtimer er administrativt omfattende***
* ***Løsning: Støttepædagogudgifter opgøres i gennemsnit pr. barn på tværs af alle børn i kommunen***

På baggrund af ovenstående bekymringer har DLO ikke udarbejdet tekniske bemærkninger til bekendtgørelsesudkastet. DLO har dog i arbejdsgruppen udtrykt ønske om en model til opgørelse af udgifter til specialpædagoger, som udgør et gennemsnit af kommunens udgifter til støttepædagoger pr. barn. DLO vurderer behovet for en administrativ let model så tungtvejende, at denne model foretrækkes.

DLO skal videre bemærke, at en administrativ tilnærmelse til kommunal opgørelse bl.a. burde være en samlet normeringsopgørelse med forholdsmæssig overordnet fordeling på hhv. vuggestue- og børnehavebørn frem for en detaljeret opgørelse for de enkelte grupper. Endelig kan det undre, at bekendtgørelsen indeholder en række af specifikationer over private daginstitutioner omfattet af kravet, når en henvisning til daginstitutioner godkendt efter dagtilbudslovens § 19, stk. 5 burde være tilstrækkelig.

DLO finder det rimeligt, at alle daginstitutioner skal overholde lovkrav af samme intensitet. Derfor har DLO peget på, at de private daginstitutioner forudsat samme driftstilskud gerne leverer en normering, der svarer til kommunens normering på institutionsniveau, eventuelt målt ved en simplere metode end en afventning af opgørelse fra Danmarks Statistik.

DLO bidrager som nævnt gerne til en yderligere drøftelse af konkrete løsningsmuligheder, så de populære private dagtilbud kan drives på bæredygtige og rimelige vilkår til gavn for børn og forældre landet over.

Høringssvaret er som vanligt fremsendt på vegne af DLOs medlemsinstitutioner og medlemsorganisationer, som tilsammen udgør tæt ved 90% af de private daginstitutioner, og som omfatter:

Det Københavnske Asylselskab

Børneringen

Danmarks Private skoler

Deutscher Schul- ung Sprachverein

Friskoleforeningen

Foreningen af Kristne Friskoler

Foreningen af De Danske Børneinstitutioner

KFUM

Landsforeningen af Danske Daginstitutioner

Sammenslutningen af Rudolf Steiner Dagtilbud

Titibogruppen

Venlig hilsen

Tanja Krabbe,

Sekretariatschef, DLO